สั่งริบเงินลงทุน วูบ3.5หมื่นล้าน
“โต้ง” เอาจริงริบงบลงทุน 3.5 หมื่นล้านบาท อนุมัติผ่อนผันให้ 8.9 หมื่นล้าน
5 ก.ย. 2555

“โต้ง” เอาจริงริบงบลงทุน 3.5 หมื่นล้านบาท อนุมัติผ่อนผันให้ 8.9 หมื่นล้าน
ที่ประชุมคณะรัฐมนตรี (ครม.) มีมติเห็นชอบตามที่กระทรวงการคลังรายงานว่า ให้ระงับการเบิกจ่ายงบลงทุนของส่วนราชการและรัฐวิสาหกิจที่ไม่แจ้งขอผ่อนผันก่อหนี้จำนวน 73 หน่วยงาน คิดเป็นวงเงิน 35,415 ล้านบาท ซึ่งนายกิตติรัตน์ ณ ระนอง รองนายกรัฐมนตรีและ รมว.คลัง ในฐานะประธานกรรมการติดตามเร่งรัดการเบิกจ่ายงบประมาณ ได้สั่งให้กรมบัญชีกลางระงับการเบิกจ่ายงบลงทุนไปแล้ว
ขณะเดียวกัน น.ส.ศันสนีย์ นาคพงศ์ โฆษกประจำสำนักนายกรัฐมนตรี เปิดเผยว่า ครม.มีมติเห็นชอบให้ส่วนราชการและรัฐวิสาหกิจ 255 แห่ง ได้รับการผ่อนผันการก่อหนี้รายจ่ายลงทุน วงเงิน 89,721 ล้านบาท แต่ให้เร่งรัดก่อหนี้ให้แล้วเสร็จในเดือน ก.ย.นี้ และหากก่อหนี้ไม่เสร็จในเดือน ธ.ค.นี้ ให้งบลงทุนดังกล่าวต้องพับไป
อย่างไรก็ตาม หากหน่วยงานต้องการของบลงทุนไปดำเนินการต่อให้ขอผ่อนผันต่อประธานกรรมการติดตามเร่งรัดการเบิกจ่ายงบประมาณเพื่อพิจารณาต่อไป
สำหรับปี 2555 สำนักงบ ประมาณได้จัดสรรงบลงทุน 4.1 แสนล้านบาท โดยหน่วยงานที่ได้รับการจัดสรรงบลงทุนมากที่สุด 3 อันดับแรก ได้แก่ กระทรวงคมนาคม 32,601 ล้านบาท กระทรวงมหาดไทย 19,244 ล้านบาท กระทรวงศึกษา ธิการ 17,397 ล้านบาท